Пружи ми пехар...
Алекса Шантић 

Пружи ми пехар вина и загриј груди младе,
            Нек буду огањ, плам,
У таласима среће нек тоне срце бујно
            И гори душин храм.

Као што славуј мали гласом љубави њежне
            Поздравља зорин сјај,
Увис дижући пехар славићу и ја пјесмом
            Твог лица чисти рај.

А посрнем ли тако с напитком духовне снаге,
            То није грешна ствар:
Богови вино дају, па славимо их свето
            И љубимо њихов дар!

Пружи ми пехар слатки, у коме љупко блиста
            Весеља млади бог,
А небу нек се диже пламена пјесма моја
            У славу ока твог!

Шантићеве песме 1894.